18/10/2019 | Administración LocalMunicipal
A Coruña
Secretaría Xeral
Información pública

A Alcaldía, con data 8 de outubro de 2019 ditou o Decreto DEC/AYT/5978/2019 de modificación do Decreto DEC/AYT/4851/2019 do 20 de agosto (BOP nº 161 do 27 de agosto de 2019), en tanto que a “a vontade da Alcaldía co Decreto do 20 de agosto de 2019 foi delegar expresamente “todas as atribucións” da Alcaldía nos expedientes sancionadores, tanto por infraccións ás normas de circulación cometidas en vías urbanas como noutras materias relativas a expedientes tramitados na Dirección de Seguridade Cidadá, mais non se recolleu expresamente no tenor literal do Decreto a facultade para resolver os recursos administrativos que se podan interpoñer ante as resolucións sancionadoras ditadas por delegación. Aínda que podería entenderse a delegación da atribución para resolver os recursos da expresión “todas as atribucións que por lei estean atribuídas a esta Alcaldía”, especialmente no caso concreto das infraccións ás normas de circulación cometidas en vías urbanas en tanto que o artigo 96.2 do Texto Refundido da Lei sobre Tráfico, Circulación de Vehículos a Motor e Seguridade Vial, aprobado por Real Decreto Lexislativo 6/2015, do 30 de outubro, establece que “O recurso interporase ante o órgano que ditou a resolución sancionadora, que será competente para resolvelo”, o certo é que o feito de que nas atribucións xenéricas dos concelleiros e concelleiras responsables das áreas se recolla expresamente no Decreto 3846/2019 (BOP nº 124 do 3 de xullo de 2019) a facultade de resolver “recursos administrativos delegables en expedientes que lles correspondan por mor das atribucións conferidas por delegación”, introduce certas dúbidas interpretativas, segundo a interpretación que fagamos do artigo 9.4 da Lei 40/2015, do 1 de outubro, do Réxime Xurídico do Sector Público”. Trala modificación, o texto definitivo da parte resolutiva do Decreto é o seguinte: Decretos 4851 e 5978/2019: Primeiro.- Revocar a delegación realizada a favor da Concellaría de Urbanismo, Vivenda, Infraestrutura e Mobilidade no apartado cuarto VI. c) do Decreto desta Alcaldía 3846/2019 do 26 de xuño de 2019 (BOP nº 124 do 03/07/2019): “c) En materia sancionadora, deléganse tamén as atribucións que sexan consecuencia de infraccións cualificadas como moi graves en materia de tráfico e seguridade viaria”. Segundo.- Modificar o apartado Cuarto I. do Decreto desta Alcaldía 3846/2019 do 26 de xuño de 2019 (BOP nº 124 do 03/07/2019) suprimindo na Área de Urbanismo, Vivenda, Infraestruturas e Mobilidade a referencia a “Tráfico” que se entenderá incluída en Seguridade Cidadá. Terceiro.- Revocar o Decreto de delegación de atribucións da Alcaldía en materia de Seguridade Cidadá a favor da Dirección de Seguridade Cidadá (BOP nº 133 do 16/07/2019). Cuarto.- Delegar na persoa titular da Dirección de Seguridade Cidadá todas as atribucións que por lei estean atribuídas a esta Alcaldía para o exercicio da potestade sancionadora nos expedientes tramitados nesa Dirección por corresponder coas funcións administrativas asignadas á mesma, incluídas na lexislación xeral ou sectorial e nas Ordenanzas municipais, calquera que sexa a cualificacións das infraccións das que sexan consecuencia. Dentro das atribucións delegadas para o exercicio da potestade sancionadora enténdese incluída a de resolver os recursos administrativos que se interpoñan contra os actos administrativos ditados en virtude da presente delegación. Quinto.- Delegar na persoa titular da Dirección de Seguridade Cidadá todas as atribucións que por lei estean atribuídas a esta Alcaldía para o exercicio da potestade sancionadora por infraccións ás normas de circulación cometidas en vías urbanas, sen prexuízo de que a súa tramitación siga a realizarse polo servizo municipal que corresponda sen prexuízo da súa área de dependencia. Dentro das atribucións delegadas para o exercicio da potestade sancionadora por infraccións ás normas de circulación cometidas en vías urbanas enténdese incluída a que lle corresponde á Alcaldía para resolver os recursos administrativos segundo o artigo 96.2 do Texto Refundido da Lei sobre Tráfico, Circulación de Vehículos a Motor e Seguridade Vial, aprobado por Real Decreto Lexislativo 6/2015, do 30 de outubro. Sexto.- Dar conta do presente decreto á Xunta de Goberno Local e ao Pleno da Corporación, notificándose persoalmente aos/as nomeados/as. Publicar o presente decreto no B. O. P. Alcaldía da Cidade da Coruña, a 9 de outubro de 2019. A Alcaldesa Inés Rey García.